Broj: 711-I-669-P-87-20/21-03-11

Zagreb, 9. travnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Dragana Lozančića, savjetnika Predsjednika za obranu i nacionalnu sigurnost u Uredu Predsjednika Republike Hrvatske**,na 121. sjednici, održanoj dana 9. travnja 2021.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Dragana Lozančića, savjetnika Predsjednika za obranu i nacionalnu sigurnost u Uredu Predsjednika Republike Hrvatske, u odnosu na okolnost iznesenu u neanonimnoj prijavi zaprimljenoj 5. ožujka 2020.g., da bi navedeni dužnosnik imao dvojno državljanstvo, neće se pokrenuti, s obzirom da navodi iz prijave ne upućuju na moguću povredu odredbi ZSSI-a.**

Obrazloženje

Povjerenstvo je dana 5. ožujka 2020.g., u knjizi ulazne pošte pod brojem: 711-U-1197-P-87/20-01-2 zaprimilo neanonimnu prijavu podnesenu protiv dužnosnika Dragana Lozančića, savjetnika Predsjednika za obranu i nacionalnu sigurnost u Uredu Predsjednika Republike Hrvatske. U prijavi se podnositelj referira na emisiju Osječke televizije u kojoj je gost, prof. dr. Žarko Puhovski, naveo kako novi savjetnik Predsjednika Republike za nacionalnu sigurnost Dragan Lozančić ima dvojno državljanstvo (Republike Hrvatske i Sjedinjenih Američkih Država). Slijedom navedenog, podnositelj podnosi prijavu Povjerenstvu kako bi se ispitalo nalazi li se dužnosnik Dragan Lozančić i svi ostali dužnosnici i zaposlenici sigumosno-obavještajnog sustava Republike Hrvatske i uopće svi dužnosnici i zaposlenici Ureda Predsjednika Republike, Vlade Republike Hrvatske i svih javnih institucija Republike Hrvatske s dvojnim državljanstvom u sukobu interesa, bez obzira koje je njihovo drugo državljanstvo.

Člankom 3. stavkom 1. podstavkom 32. ZSSI-a propisano je da su dužnosnici u Uredu predsjednika Republike Hrvatske koje imenuje Predsjednik Republike Hrvatske sukladno odredbama posebnog zakona i drugih pravnih akata dužnosnici u smislu odredbi ZSSI-a. Uvidom u registar dužnosnika koji ustrojava i vodi Povjerenstvo utvrđeno je da Dragan Lozančić obnaša dužnost savjetnika Predsjednika za obranu i nacionalnu sigurnost u Uredu Predsjednika Republike Hrvatske od 21. veljače 2020.g. Stoga je i dužnosnik Dragan Lozančić povodom obnašanja navedene dužnosti obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 39. stavkom 4. ZSSI-a propisano je da se podnositelju prijave jamči zaštita anonimnosti.

Povodom zaprimljene prijave Povjerenstvo je izvršilo uvid u Odluku o imenovanju savjetnika predsjednika Republike Hrvatske za obranu i nacionalnu sigurnost, KLASA: 080-02/20-01/22 URBROJ: 71-06-01/1-20-1 od 21. veljače 2020.g., kojom se Dragan Lozančić imenuje savjetnikom predsjednika Republike Hrvatske za obranu i nacionalnu sigurnost. Odluku je donio Predsjednik Republike na temelju odredbe članka 106. Ustava Republike Hrvatske („Narodne novine“, broj 56/90, 135/97, 113/00, 28/01, 76/10 i 5/14 – Odluka Ustavnog suda Republike Hrvatske) te članka 4. stavka 1. podstavka 3. Odluke o Uredu predsjednika Republike Hrvatske („Narodne novine“, broj 18/20). Člankom 4. stavkom 1. podstavkom 3. Odluke o Uredu predsjednika Republike Hrvatske propisano je da se za obavljanje poslova iz Ureda Predsjednika Republike imenuju savjetnici Predsjednika Republike kao državni dužnosnici.

Povjerenstvo je izvršilo uvid u digitalne podatke matice Matičnog ureda Centar te je utvrdilo kako dužnosnik Dragan Lozančić ima hrvatsko državljanstvo.

Člankom 2. Zakona o hrvatskom državljanstvu („Narodne novine“ broj: 53/91., 70/91., 28/92., 113/93., 4/94., 130/11., 110/15. i 102/19.) propisano je da se Državljanin Republike Hrvatske koji ima i strano državljanstvo smatra pred tijelima državne vlasti Republike Hrvatske isključivo hrvatskim državljaninom.

Člankom 1. stavkom 2. ZSSI-a propisano je da je svrha navedenog Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, može se smatrati da utječe ili može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana, dok je stavkom 2. propisano da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Člankom 7. ZSSI-a propisana su zabranjena djelovanja dužnosnika, između ostalog, točkom c) propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti, a točkom i) dužnosnicima je zabranjeno na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe.

Povodom navoda u predmetnoj prijavi Povjerenstvo je utvrdilo kako je Dragan Lozančić Odlukom Predsjednika Republike od 21. veljače 2020.g. imenovan za savjetnika Predsjednika za obranu i nacionalnu sigurnost u Uredu Predsjednika Republike Hrvatske čime je stupio na navedenu dužnost. Dužnosnik ima hrvatsko državljanstvo, što je utvrđeno uvidom u podatke Matičnog ureda. Obzirom da je Zakonom o hrvatskom državljanstvu propisano da se državljanin Republike Hrvatske koji ima i strano državljanstvo smatra pred tijelima državne vlasti Republike Hrvatske isključivo hrvatskim državljaninom, činjenica da dužnosnik eventualno ima i državljanstvo neke druge države, što Povjerenstvo u predmetnom slučaju nije ispitivalo, ne može se sagledavati u kontekstu moguće povrede odredbi ZSSI-a kako to podnositelj u prijavi navodi.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Dragan Lozančić, elektroničkom dostavom
2. Objava na internetskoj stranici Povjerenstva
3. Pismohrana